Гэткая доля эмігрантаў, што яны, як правіла, змушаныя аддаваць сваю працу, свой талент чужому народу, чужой зямлі, што дала ім прытулак, узбагачаць чужую навуку ці культуру. Але шмат хто з іх, нават жывучы далёка на чужыне, здабыў вялікую славу ды гонар менавіта Беларусі. І ці не першым у гэтым шэрагу павінна стаяць імя лірычнага тэнара з сусветным імем Міхася Забэйды-Суміцкага, якога некалі параўноўвалі з Энрыка Каруза, Ціта Скіпам, Леанідам Собінавым, іншымі славутымі мэтрамі опернага майстэрства. У свой час ягоны голас заварожваў мільёны сэрцаў у Еўропе, Азіі, Амерыцы.